REGOLAMENT TAL-KUMMISSJONI (KE) Nru 878/2008
tad-9 ta’ Settembru 2008
li jiftaħ sejħa permanenti għall-offerti għall-bejgħ mill-ġdid għall-użu industrijali ta' zokkor miżmum mill-aġenziji ta’ intervent tal-Belġju, ir-Repubblika Ċeka, l-Irlanda, l-Italja, l-Ungerija, is-Slovakkja u l-Iżvezja
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b’mod partikulari l-Artikolu 43(d) flimkien ma’ l-Artikolu 4 tiegħu,
Billi:
(1)
L-Artikolu 39(1) tar-Regolament tal-Kummissjoni (KE) Nru 952/2006 tad-29 ta’ Ġunju 2006 li jistabbilixxi r-regoli ddettaljati għall-applikazzjoni tar-Regolament tal-Kunsill (KE) Nru 318/2006 rigward il-ġestjoni tas-suq Komunitarju taz-zokkor u s-sistema tal-kwoti (2) [traduzzjoni mhux uffiċjali] jipprovdi li l-aġenziji ta’ intervent jistgħu jbiegħu z-zokkor biss wara li l-Kummissjoni tkun adottat deċiżjoni b’dan l-effett. Minħabba li għad hemm stokkijiet ta’ intervent, jixraq li jiġi pprovdut għall-possibbiltà tal-bejgħ taz-zokkor għall-użu industrijali miżmum mill-aġenziji ta’ intervent.
(2)
Deċiżjoni tali saret bir-Regolament tal-Kummissjoni (KE) Nru 1476/2007 tat-13 ta’ Diċembru 2007 li jiftaħ sejħa permanenti għall-offerti għall-bejgħ mill-ġdid għall-użu industrijali ta’ zokkor miżmum mill-aġenziji tal-intervent tal-Belġju, ir-Repubblika Ċeka, l-Irlanda, Spanja, l-Italja, l-Ungerija, is-Slovakkja, l-Iżvezja u li jemenda r-Regolamenti (KE) Nru 1059/2007 u (KE) Nru 1060/2007 (3). Skond dak ir-Regolament, l-offerti jistgħu jitressqu għall-aħħar darba bejn l-10 u l-24 ta’ Settembru 2008.
(3)
Huwa previst li l-ħażniet ta’ intervent taz-zokkor se jkomplu jeżistu fil-parti l-kbira tal-Istati Membri kkonċernati wara li tkun skadiet dik l-aħħar possibbiltà biex jitressqu l-offerti. Biex tingħata risposta għat-talba kontinwa fis-suq, huwa xieraq li tinfetaħ sejħa permanenti oħra għall-offerti biex dawn il-ħażniet isiru disponibbli għall-użu industrijali.
(4)
Skond l-Artikolu 42(2)(c) tar-Regolament (KE) Nru 952/2006, huwa xieraq li tiġi ffissata kwantità minima għal kull offerent jew għal kull lott.
(5)
Biex ikun jista' jsir tqabbil tal-prezzijiet offruti għaz-zokkor ta' kwalitajiet differenti, il-prezz offrut għandu jirreferi għaz-zokkor ta' kwalità standard kif iddefinit fil-Parti B tal-Anness IV għar-Regolament (KE) Nru 1234/2007.
(6)
L-aġenziji ta' intervent tal-Belġju, ir-Repubblika Ċeka, l-Irlanda, l-Italja, l-Ungerija, is-Slovakkja u l-Iżvezja għandhom jikkomunikaw l-offerti lill-Kummissjoni. L-offerenti għandhom jibqgħu anonimi.
(7)
Sabiex titqies is-sitwazzjoni tas-suq tal-Komunità, il-Kummissjoni għandha tiffissa prezz minimu għall-bejgħ għal kull sejħa parzjali għall-offerti.
(8)
Il-prezz minimu tal-bejgħ jirreferi għaz-zokkor ta' kwalità standard. Għandu jkun hemm provvediment għall-aġġustament tal-prezz tal-bejgħ f'każijiet meta z-zokkor ma jkunx ta’ din il-kwalità.
(9)
Il-kwantitajiet disponibbli għal Stat Membru li jistgħu jingħataw skont dan ir-Regolament għandhom iqisu l-kwantitajiet allokati skont ir-Regolament tal-Kummissjoni (KE) Nru 877/2008 tad-9 ta' Settembru 2008 li jiftaħ sejħa permanenti għall-offerti għall-bejgħ mill-ġdid fis-suq tal-Komunità taz-zokkor miżmum mill-aġenziji ta’ intervent tal-Belġju, ir-Repubblika Ċeka, l-Irlanda, l-Italja, l-Ungerija, is-Slovakkja u l-Iżvezja (4).
(10)
Biex tkun żgurata l-ġestjoni tajba taz-zokkor maħżun, għandu jiġi pprovdut li l-Istati Membri jikkomunikaw lill-Kummissjoni l-kwantitajiet effettivament mibjugħa.
(11)
Id-dispożizzjonijiet dwar ir-rekords, il-verifiki u l-penalitajiet tal-proċessur stipulati bir-Regolament tal-Kummissjoni (KE) Nru 967/2006 tad-29 ta’ Ġunju 2006 li jistabbilixxi regoli dettaljati dwar l-applikazzjoni tar-Regolament tal-Kunsill (KE) Nru 318/2006 fir-rigward tal-produzzjoni taz-zokkor li taqbeż il-kwota (5) [traduzzjoni mhux uffiċjali] għandhom japplikaw għall-kwantitajiet allokati skont dan ir-Regolament.
(12)
Sabiex jiġi żgurat li l-kwantitajiet allokati skont dan ir-Regolament jintużaw bħala zokkor industrijali, jeħtieġ li jiġu stipulati penali finanzjarji għall-offerenti fuq livell disswassiv biex jiġi evitat kwalunkwe riskju li dawn il-kwantitajiet jintużaw għal għanijiet oħra.
(13)
It-tieni paragrafu tal-Artikolu 59 tar-Regolament (KE) Nru 952/2006 jipprovdi li r-Regolament tal-Kummissjoni (KE) Nru 1262/2001 (6) jibqa’ japplika għaz-zokkor li ġie aċċettat għall-intervent qabel l-10 ta' Frar 2006. Madankollu, għall-bejgħ mill-ġdid taz-zokkor ta’ intervent, din id-distinzjoni mhijiex neċessarja u jekk tiġi implimentata toħloq diffikultajiet amministrattivi għall-Istati Membri. Għalhekk huwa xieraq li l-applikazzjoni tar-Regolament (KE) Nru 1262/2001 tiġi eskluża għall-bejgħ mill-ġdid taz-zokkor ta’ intervent skont dan ir-Regolament.
(14)
Il-miżuri pprovduti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
L-aġenziji ta’ intervent tal-Belġju, ir-Repubblika Ċeka, l-Irlanda, l-Italja, l-Ungerija, is-Slovakkja u l-Iżvezja elenkati fl-Anness I għandhom joffru għall-bejgħ għall-użu industrijali, permezz ta’ sejħa permanenti għall-offerti, kwantità totali massima ta’ 345 539 tunnellata ta’ zokkor li ġie aċċettat għall-intervent u li huwa disponibbli għall-użu industrijali.
Il-kwantitajiet massimi allokati lil kull Stat Membru huma stipulati fl-Anness I.
Artikolu 2
1. Il-perjodu li fih jistgħu jitressqu s-sejħiet għall-offerti bi tweġiba għall-ewwel sejħa parzjali għall-offerti għandu jibda fl-1 ta’ Ottubru 2008 u jintemm fil-15 ta’ Ottubru 2008 fit-15:00, ħin ta’ Brussell.
Il-perjodi li fihom jistgħu jitressqu s-sejħiet għall-offerti bi tweġiba għat-tieni sejħa parzjali u għas-sejħiet parzjali sussegwenti għandhom jibdew fl-ewwel jum ta’ xogħol wara tmiem il-perjodu preċedenti. Għandhom jintemmu fit-15:00, ħin ta’ Brussell, fi:
-
id-29 ta’ Ottubru 2008,
-
it-12 u s-26 ta’ Novembru 2008,
-
it-3 u s-17 ta’ Diċembru 2008,
-
is-7 u t-28 ta’ Jannar 2009,
-
il-11 u l-25 ta’ Frar 2009,
-
il-11 u l-25 ta’ Marzu 2009,
-
il-15 u d-29 ta’ April 2009,
-
it-13 u s-27 ta’ Mejju 2009,
-
l-10 u l-24 ta’ Ġunju 2009,
-
l-1 u l-15 ta’ Lulju 2009,
-
il-5 u s-26 ta’ Awwissu 2009,
-
id-9 u t-23 ta’ Settembru 2009.
2. Il-prezz offrut għandu jirreferi għaz-zokkor abjad u z-zokkor mhux raffinat ta' kwalità standard kif iddefiniti fil-parti B tal-Anness IV għar-Regolament (KE) Nru 1234/2007.
3. Il-kwantità minima tal-offerta għal kull lott imsemmija fl-Artikolu 42(2)(c) tar-Regolament (KE) Nru 952/2006 għandha tkun ta' 100 tunnellata, sakemm il-kwantità disponibbli għal dak il-lott ma tkunx ta' anqas minn 100 tunnellata. F'tali każijiet, jeħtieġ li tiġi offruta l-kwantità disponibbli.
4. L-offerti għandhom jitressqu għand l-aġenzija ta' intervent li tkun qed iżżomm iz-zokkor kif stabbilit fl-Anness I għal dan ir-Regolament.
5. L-offerti jistgħu jitressqu biss minn proċessuri fi ħdan it-tifsira tal-Artikolu 2(d) tar-Regolament (KE) Nru 967/2006.
Artikolu 3
L-aġenziji ta’ intervent ikkonċernati għandhom jikkomunikaw lill-Kummissjoni l-offerti li jkunu tressqu sa sagħtejn wara l-iskadenza għat-tressiq tal-offerti stipulata fl-Artikolu 2(1).
L-offerenti ma għandhomx ikunu identifikati.
L-offerti li jitressqu għandhom jiġu kkomunikati f’forma elettronika skont il-mudell stipulat fl-Anness II.
Jekk ma tintefa’ l-ebda offerta, l-Istat Membru għandu jikkomunika dan lill-Kummissjoni fil-limitu ta’ żmien stipulat fl-ewwel paragrafu.
Artikolu 4
1. Il-Kummissjoni għandha tiffissa l-prezz minimu tal-bejgħ għal kull Stat Membru kkonċernat, jew tiddeċiedi li ma tilqa' l-ebda offerta, skond il-proċedura msemmija fl-Artikolu 195 tar-Regolament (KE) Nru 1234/2007.
2. Għaz-zokkor ta' intervent li mhuwiex ta' kwalità standard, l-Istati Membri għandhom jaġġustaw il-prezz effettiv tal-bejgħ billi japplikaw, mutatis mutandis, l-Artikolu 32(6) u l-Artikolu 33 rispettivament tar-Regolament (KE) Nru 952/2006. F’dan il-kuntest, fl-Artikolu 32 tar-Regolament (KE) Nru 952/2006, ir-referenza għall-Anness I għar-Regolament tal-Kunsill (KE) Nru 318/2006 (7) għanda tinftiehem bħala referenza għall-Parti B tal-Anness IV għar-Regolament (KE) Nru 1234/2007.
3. Il-kwantità disponibbli għal lott għandha titnaqqas bil-kwantitajiet allokati fl-istess jum għal dak il-lott skont ir-Regolament (KE) Nru 877/2008.
Meta jirriżulta li allokazzjoni bi prezz minimu tal-bejgħ iffissat skont il-paragrafu 1 twassal biex tinqabeż il-kwantità disponibbli għall-Istat Membru kkonċernat, dik l-allokazzjoni għandha tkun limitata għall-kwantità li tkun għadha disponibbli.
Meta jirriżulta li l-allokazzjonijiet għal Stat Membru lill-offerenti kollha li joffru l-istess prezz tal-bejgħ iwasslu biex tinqabeż il-kwantità disponibbli għal dak l-Istat Membru, il-kwantità disponibbli għandha tiġi allokata kif ġej:
(a)
permezz ta’ qsim fost l-offerenti kkonċernati proporzjonalment għall-kwantitajiet totali f’kull waħda mill-offerti tagħhom;
(b)
permezz ta’ tqassim fost l-offerenti kkonċernati b’referenza għat-tunnellaġġ massimu ffissat għal kull wieħed minnhom; jew
(c)
billi jittellgħu bx-xorti.
4. Sa mhux aktar tard mill-ħames jum ta' xogħol wara li l-Kummissjoni tiffissa l-prezz minimu tal-bejgħ, l-aġenziji ta' intervent involuti għandhom jikkomunikaw lill-Kummissjoni, skont il-mudell stipulat fl-Anness III, il-kwantità effettivament mibjugħa b’sejħa parzjali għall-offerti.
Artikolu 5
1. L-Artikoli 11, 12 u 13 tar-Regolament (KE) Nru 967/2006 għandhom japplikaw mutatis mutandis għall-proċessuri fir-rigward tal-kwantitajiet taz-zokkor allokati skont dan ir-Regolament.
2. Fuq talba tal-offerent rebbieħ, l-awtorità kompetenti tal-Istat Membru li jkun approvah bħala proċessur fi ħdan it-tifsira tal-Artikolu 2(d) tar-Regolament (KE) Nru 967/2006 jista' jippermetti kwantità, f’ekwivalenti ta' zokkor abjad, ta' zokkor prodott skont il-kwota għall-użu għall-finijiet tal-produzzjoni tal-prodotti msemmija fl-Anness għar-Regolament (KE) Nru 967/2006 flok l-istess kwantità, f’ekwivalenti ta’ zokkor abjad, ta’ zokkor ta’ intervent allokat. L-awtoritajiet kompetenti tal-Istati Membri kkonċernati għandhom jikkoordinaw il-kontrolli u l-monitoraġġ ta’ din it-tip ta' operazzjoni.
Artikolu 6
1. Kull offerent rebbieħ għandu jagħti prova, għas-sodisfazzjon tal-awtoritajiet kompetenti tal-Istat Membru, li l-kwantità allokata b’sejħa parzjali għall-offerti tkun intużat għall-finijiet tal-produzzjoni tal-prodotti msemmija fl-Anness għar-Regolament (KE) Nru 967/2006 u skont l-approvazzjoni msemmija fl-Artikolu 5 tar-Regolament (KE) Nru 967/2006. Din il-prova għandha tikkonsisti fir-reġistrazzjoni kompjuterizzata fir-rekords waqt jew fi tmiem il-proċess tal-produzzjoni tal-kwantitajiet tal-prodotti kkonċernati.
2. Jekk il-proċessuri ma jkunux taw il-prova msemmija fil-paragrafu 1 sa tmiem il-ħames xahar wara x-xahar tal-allokazzjoni, għandhom iħallsu, għal kull jum ta' dewmien, somma ta' EUR 5 għal kull tunnellata tal-kwantità kkonċernata.
3. Jekk il-proċessuri ma jkunux taw il-prova msemmija fil-paragrafu 1 sa tmiem is-seba’ xahar wara x-xahar tal-allokazzjoni, il-kwantità kkonċernata għandha titqies bħala sovraddikjarata għall-finijiet tal-applikazzjoni tal-Artikolu 13 tar-Regolament (KE) Nru 967/2006.
Artikolu 7
B’deroga mit-tieni paragrafu tal-Artikolu 59 tar-Regolament (KE) Nru 952/2006, ir-Regolament (KE) Nru 1262/2001 ma għandux japplika għall-bejgħ mill-ġdid, kif imsemmi fl-Artikolu 1 ta’ dan ir-Regolament, taz-zokkor aċċettat għall-intervent qabel l-10 ta’ Frar 2006.
Artikolu 8
Dan ir-Regolament għandu jidħol fis-seħħ fis-seba' jum wara dak tal-publikazzjoni tiegħu fil-Ġurnal Uffiċjali tal-Unjoni Ewropea.
Għandu japplika mill-1 ta’ Ottubru 2008. Għandu jiskadi fil-31 ta’ Marzu 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 9 ta’ Settembru 2008.